***Međunarodni dan joge 2024: Opustite se i napunite energijom***

**Ljubitelji joge iz Banjaluke, imaće priliku 22. juna da se opuste, napune energijom i dožive korisnosti joga prakse u prirodnom okruženju. Početak je zakazan za 10.30 časova u parku Mladen Stojanović gdje će se obilježiti deseti Međunarodni dan joge.**

**Izvor: Saopštenje**

Podsjećamo, Skupština Ujedinjenih nacija 11. decembra 2014. godine usvojila je Odluku koju je podržalo čak 177 zemalja članica, a kojom je 21. juni proglašen Međunarodnim danom joge. Od tada je obilježavanje ovog dana postalo jedan od najvećih masovnih pokreta s ciljem postizanja dobrog zdravlja i blagostanja.

Širom svijeta se organiziraju događaji na kojima se prakticira joga, disciplina koju je UNESCO priznao kao nematerijalno kulturno naslijeđe čovječanstva. Tokom proteklih devet godina, građani Bosne i Hercegovine su rado sudjelovali u obilježavanju Međunarodnog dana joge, a veliki odziv se očekuje i ove godine.

Proslava Međunarodnog dana joge, osim u Banjaluci, biće održana i u Sarajevu i Mostaru. U Sarajevu, događaj će se održati u Botaničkom vrtu Zemaljskog muzeja Bosne i Hercegovine, u subotu, 22. juna s početkom u 11 časova. Tom prilikom, nekoliko učitelja i učiteljica joge iz Sarajeva održaće čas na otvorenom, namijenjen svim ljubiteljima ove discipline.

Kao i prošle godine, Međunarodni dan joge biće obilježen i u Mostaru. U Mostaru će se čas na otvorenom održati u petak 21. juna, u Centralnom parku Zrinjski s početkom u 18 časova.

I ove godine događaj je podržan od strane Indijske ambasade i Udruženja bosansko-indijskog prijateljstva.